**Emberi Erőforrások Minisztériuma** Iktatószám: /2013/ TKF

**Balog Zoltán**

**miniszter**

**Jelentés**

**a Nemzeti Gazdasági és Társadalmi Tanács 2012. évben végzett tevékenységének hasznosulásáról**\*

2013. március 31.

*\*(a Nemzeti Gazdasági és Társadalmi Tanácsról szóló 2011. évi XCIII. törvény 8. § (3) bekezdése értelmében)*

I. Vezetői összefoglaló

**Bevezetés**

A Kormány elkötelezett a széles körű társadalmi párbeszéd mentén történő kormányzás iránt. E törekvés érdekében 2011-ben megtette az első lépéseket a társadalmi párbeszéd intézményrendszerének újjáalakítása érdekében. Az intézményrendszer átalakításának eredményeként az Országgyűlés 2011 júliusában elfogadta a Nemzeti Gazdasági és Társadalmi Tanácsról szóló 2011. évi XCIII. törvényt.

A Tanács életre hívásának célja az volt, hogy a társadalom egészét érintő, általános gazdaság- és társadalompolitikai kérdéseket megvitató, konzultatív jogkörű tanácsadó testület jöjjön létre, amely javaslataival, állásfoglalásaival segíti a legfontosabb gazdasági és társadalompolitikai döntések meghozatalát.

A Tanács funkcióját úgy látja el, hogy működése során a lehető legszélesebb társadalmi rétegek érdekeit képes becsatornázni, így a munkavállalói és munkáltatói érdekképviseleteket, a gazdasági kamarák, a nemzetpolitika területén tevékenykedő civil szervezetek, a tudományos élet, valamint a külön törvény szerinti egyházak által képviselt érdekeket.

**A jelentés célja**

A Nemzeti Gazdasági és Társadalmi Tanácsról szóló 2011. év XCIII. törvény (továbbiakban NGTT tv.) 8. § (3) bekezdése alapján a társadalmi és civil kapcsolatok fejlesztéséért felelős miniszter minden év március 31-ig jelentést készít arról, hogyan hasznosultak a megelőző évben a jogszabályalkotásban, illetve a Kormány munkájában a Tanács véleményei, állásfoglalásai, ajánlásai.

Jelen jelentés egységes szerkezetben összefoglalja a Tanács 2012. január 1-jétől 2012. december 31-éig terjedő időszakban végzett tevékenységét, illetve annak hasznosulását.

**II. A Nemzeti Gazdasági és Társadalmi Tanács jelentősége a jogszabályok tükrében**

*Az NGTT jogszabályokban rögzített konzultációs, véleményező feladatai*

Az NGTT törvényben megfogalmazott általános feladatkörén túl, egyes jogszabályok konkrét hatáskörrel is felruházzák a Tanácsot, így az NGTT-vel történő konzultáció, illetve együttműködés több esetben törvényi kötelezettségként jelenik meg.

2012. évben az alábbi esetekben írt elő jogszabály kötelező konzultációt, illetve együttműködést az NGTT-vel:

1. **a munka törvénykönyvéről szóló 2012. évi I. törvény**

A konzultáció, illetve az együttműködés tartalma:

* a kötelező legkisebb munkabér és a garantált bérminimumösszegét és hatályát, valamint
* a bruttó 300 000 forint alatti munkabérek nettó értékének megőrzéséhez szükséges munkabéremelés elvárt mértékét, a béren kívüli juttatás ennek keretében figyelembe vehető mértékét, valamint a munkabéremelés elvárt mértékével kapcsolatos részletes szabályokat

**A kormány a Nemzeti Gazdasági és Társadalmi Tanácsban folytatott konzultációt követően rendeletben határozza meg.**

1. **a nemzeti felsőoktatásról szóló 2011. évi CCIV. törvény**

A konzultáció, illetve az együttműködés tartalma:

- A Kormány határozattal állapítja meg a felvehető magyar állami (rész)ösztöndíjjal támogatott hallgatói létszámkeretet, és dönt ennek képzési szintek, képzési területek és képzési munkarendek közötti megosztásáról.

**A magyar állami (rész)ösztöndíjjal támogatott képzésbe felvehető hallgatói létszám megállapításával kapcsolatos kormány-előterjesztést véleményezi a Nemzeti Gazdasági és Társadalmi Tanács.**

1. **a szakképzésről szóló 2011. évi CLXXXVII. törvény**

A konzultáció, illetve az együttműködés tartalma:

* **A** **szakképzés országos stratégiai kérdéseinek érdekegyeztetése** a Nemzeti Gazdasági és Társadalmi Tanács és a Nemzeti Szakképzési és Felnőttképzési Tanács keretei között valósul meg.
* **A Nemzeti Szakképzési és Felnőttképzési Tanács** tagja az NGTT-ben képviselettel rendelkező országos munkaadói és munkavállalói szövetségek egy-egy (összesen kettő) képviselője.
* **A megyei fejlesztési és képzési bizottság.** A bizottságok az NGTT-ben képviselettel rendelkező országos munkaadói, munkavállalói szövetségek, illetve azok szervezetei (kettő fő), a területi gazdasági kamarák (kettő fő), a kormányhivatal (egy fő a foglalkoztatási, egy fő a köznevelési feladatellátás tekintetében), valamint a megyei közgyűlés (egy fő) képviselőiből áll.

1. **az ágazati párbeszéd bizottságokról és a középszintű szociális párbeszéd egyes kérdéseiről szóló 2009. évi LXXIV. törvény**

A konzultáció, illetve az együttműködés tartalma:

* Az Ágazati Párbeszéd Bizottságban megkötött kollektív szerződésnek a munkaviszonyból származó jogokat és kötelezettségeket, ezek gyakorlásának, illetve teljesítésének módját, az ezzel kapcsolatos eljárás rendjét érintő szabályainak hatályát – az **NGTT tv. szerinti országos munkáltatói és munkavállalói érdekképviseletek, illetve érdek-képviseleti szövetségek képviselői,** valamint az illetékes ágazati miniszter **véleményének kikérése** után – a miniszter az ágazatba főtevékenység alapján besorolt munkáltatókra kiterjesztheti.
* A Kormány, az üzemi tanács választás szavazólapjának tartalmát, a szavazatösszesítés módját és rendjét - a **Nemzeti Gazdasági és Társadalmi Tanácsban résztvevő országos szakszervezeti szövetségekkel** és az ágazati párbeszéd bizottságok véleményének kikérésével - rendeletben állapítja meg.

1. **a társadalombiztosítás pénzügyi alapjainak és a társadalombiztosítás szerveinek állami felügyeletéről szóló 1998. évi XXXIX. törvény**

A konzultáció, illetve az együttműködés tartalma:

* A Nyugdíjbiztosítási Ellenőrző Testület tevékenységéről évente **tájékoztatást adhat,** valamint kérés esetén köteles adni az NGTT-nek.
* A Nyugdíjbiztosítási Ellenőrző Testületnek 11 tagja van. A Testület három-három tagjára **az NGTT-ben tagsággal rendelkező országos munkáltatói érdekképviseletek, illetve érdek-képviseleti szövetségek, valamint munkavállalói érdekképviseletek, illetve érdek-képviseleti szövetségek,** három tagjára a Kormány, további két tagjára az Idősügyi Tanács tesz javaslatot.

**6. a területfejlesztésről és a területrendezésről szóló 1996. évi XXI. törvény**

A konzultáció, illetve az együttműködés tartalma:

* Az **Országos Területfejlesztési Tanács** munkájában szavazati joggal rendelkező tagként vesznek részt a köztestületek és érdekszövetségek részéről: az országos gazdasági kamarák elnökei; az NGTT egy képviselője; az országos önkormányzati érdekszövetségek összesen három képviselője;

**7. a Szociálpolitikai Tanács összetételéről, szervezetéről és működéséről szóló 129/2005. (VII. 1.) Korm. rendelet**

A konzultáció, illetve az együttműködés tartalma:

* Az **Országos Szociálpolitikai Tanács** ülésén tanácskozási joggal részt vesz a NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek egy-egy képviselője.

**III. A Nemzeti Gazdasági és Társadalmi Tanács 2012. évi tevékenysége és hasznosulása a kormány munkájában**

Az NGTT tv. alapján a Tanács szükség szerint, de évente legalább négy alkalommal plenáris ülést tart. A plenáris üléseken az NGTT tagjain azok szakértőin kívül, tanácskozási joggal részt vesznek a miniszterek, vagy az általuk kijelölt állami vezetők is; így a kormányzat képviselői első kézből értesülnek a konzultációk eredményeiről.

2012. évben az NGTT hét alkalommal tartott plenáris ülést, amely során tizenhat, a társadalmat, illetve a gazdaságot érintő lényeges kérdésben tárgyalt.

**A Tanács tevékenysége során egységes, egyeztetett álláspontot, javaslatot, véleményt, illetve ajánlást nem fogalmazott meg.**

A plenáris ülések előkészítéséről és megszervezéséről, valamint a technikai, infrastrukturális feltételekről az Emberi Erőforrások Minisztériumának Egyházi, Nemzetiségi és Civil Társadalmi Kapcsolatokért Felelős Államtitkársága szervezeti keretein belül működő NGTT Titkárság gondoskodott.

A plenáris ülések időpontjait, helyszíneit, a megtárgyalt napirendi pontokat, valamint azok előterjesztőit az alábbi táblázat tartalmazza.

|  |  |  |
| --- | --- | --- |
| Időpont | Megtárgyalt téma | Előterjesztő |
| 2012. február 2. | A Nemzeti Vidékstratégia és a Darányi Ignác Terv részletes ismertetése | V. Németh Zsolt államtitkár - Vidékfejlesztési Minisztérium |
| 2012. április 12. | Beszámoló a közoktatás intézményrendszerének átalakításáról | Dr. Hoffmann Rózsa államtitkár -  Nemzeti Erőforrások Minisztériuma |
| Beszámoló a Nemzeti Fejlesztési Tervről | Petykó Zoltán elnök –  Nemzeti Fejlesztési Ügynökség |
| Beszámoló a felnőttképzés helyzetéről | Dr. Odrobina László főosztályvezető –  Nemzetgazdasági Minisztérium |
| Konzultáció az egykulcsos adórendszerről és annak társadalmi, gazdasági hatásairól | Balog Ádám helyettes államtitkár – Nemzetgazdasági Minisztérium |
| 2012. május 24. | Tájékoztatás a fenntartható fejlődés egyes kérdéseiről a Rio+20 globális csúcstalálkozó tükrében | Dr. Teplán István főigazgató –Nemzeti Környezetügyi Intézet |
| Tájékoztatás a felsőoktatás stratégiai kérdéseiről | Dr. Kis Norbert helyettes államtitkár – Emberi Erőforrások Minisztériuma |
| 2012. július 2. | Konzultáció a felnőttképzés stratégiai kérdéseiről | Dr. Odrobina László főosztályvezető –  Nemzetgazdasági Minisztérium |
| Konzultáció a nyugdíjrendszer átalakításának aktuális és stratégiai kérdéseiről | Hulák Zsuzsanna főosztályvezető – Emberi Erőforrások Minisztériuma |
| Tájékoztatás a 2013. évi költségvetés általános tervezési elveiről és ezek gazdasági, társadalmi indokoltságáról | Banai Péter Benő helyettes államtitkár – Nemzetgazdasági Minisztérium |
| Tájékoztatás a hazai építőipar helyzetéről és kilátásairól | Szatmáry Kristóf államtitkár –Nemzetgazdasági Minisztérium |
| 2012. szeptember 20. | Konzultáció az európai uniós források felhasználásának áttekintéséről, valamint a következő, 2014-2020-ig terjedő időszak forrásfelhasználásának tervezéséről | Földi Enikő helyettes államtitkár – Nemzeti Fejlesztési Minisztérium |
| 2012. november 15. | Tájékoztató a Nemzeti Energiastratégiáról és az atomenergia jövőjéről | Kovács Pál államtitkár – Nemzeti Fejlesztési Minisztérium |
| Konzultáció az új Munka törvénykönyve hatálybalépését követő időszak tapasztalatairól | NGTT Munkavállalói Oldala, valamint Dr. Kardkovács Kolos helyettes államtitkár –Nemzetgazdasági Minisztérium |
| Konzultáció az állami ösztöndíjas létszámkeretek képzési területek közötti elosztásáról szóló kormányhatározatról | Dr. Maruzsa Zoltán helyettes államtitkár – Emberi Erőforrások Minisztériuma |
| 2012. december 17. | Konzultáció a 2013. évi minimálbérről és garantált bérminimumról | Dr. Kardkovács Kolos helyettes államtitkár –Nemzetgazdasági Minisztérium |

**Iv. A Nemzeti gazdasági és TÁrsadalmi Tanács által megtárgyalt témák, valamint azok hasznosulásának bemutatása**

**IV. 1. A Nemzeti Vidékstratégia és a Darányi Ignác Terv részletes ismertetése**

A téma a Vidékfejlesztési Minisztérium kezdeményezésére került a Tanács napirendjére. Az NGTT plenáris ülésén V. Németh Zsolt államtitkár tájékoztatta a Tanácsot a magyar vidék, a magyar agrár- és élelmiszergazdaság jelenlegi helyzetéről, valamint részletesen ismertette a Nemzeti Vidékstratégiát, illetve annak végrehajtási programját, a Darányi Ignác Tervet.

A Tanács a tájékoztatást tudomásul vette.

**Az érintett szaktárca tájékoztatása a konzultáció hasznosulásáról:**

A szaktárca szerint a Nemzeti Vidékstratégia társadalmi egyeztetése során **kiemelt cél volt, hogy valamennyi érintett és érdekelt társadalmi partner érdemben bevonásra kerüljön**. E folyamat részét képezte a Stratégia, és annak végrehajtási keretprogramja, a Darányi Ignác Terv részletes ismertetése a Nemzeti Gazdasági és Társadalmi Tanács ülésén.

**A Tanács, mint a gazdaság és a társadalom fejlődését érintő átfogó ügyek, a kormányzati ciklusokon átívelő nemzeti stratégiák megvitatására létrehozott testület is számos hasznos javaslattal járult hozzá a Vidékstratégia véglegesítéséhez.**

A Stratégia végrehajtásának keretét a Darányi Ignác Terv jelenti, amely az uniós vidékfejlesztési forrásokhoz kapcsolódó intézkedések mellett a nemzeti költségvetésből megvalósuló programokat, a jogi szabályozás korszerűsítését, az intézményi működés újjászervezését és a szemléletformálás feladatait is magában foglalja. **A Tanács tagjainak észrevételei, javaslatai a fentiek megalapozásához is hozzájárultak.**

**IV. 2. Beszámoló a közoktatás intézményrendszerének átalakításáról**

A téma a Tanács kezdeményezésére került napirendre. Dr. Hoffmann Rózsa államtitkár beszámolt az új köznevelési törvény előkészítéséről, valamint arról, hogy hol tart a jogalkotási folyamat. Ezt követően vázolta a minisztérium által elérendő célokat, majd beszélt az intézményrendszer átalakulásáról, illetve a folyamatban lévő változásokról. Az államtitkár ismertette az új köznevelési törvény kidolgozásának okait, valamint azt, hogy milyen alapelvek mentén haladtak és milyen problémákat orvosoltak.

**Az illetékes szakterület tájékoztatása a konzultáció hasznosulásáról:**

Dr. Hoffmann Rózsa államtitkár tájékoztatása szerint **az NGTT** – az egyes ágazati területeken működő egyeztető, konzultációs fórumokkal együtt – **igen jelentős súllyal szerepel a jogszabályalkotáshoz kapcsolódó társadalmi egyeztetések folyamatában**. A konzultációk során megfogalmazott támogató vagy elutasító vélemények, a felmerülő kérdések fontos szempontként szerepelnek a jogszabálytervezetek véglegesítése során. Az NGTT keretében folytatott konzultáció arra is **lehetőséget ad, hogy speciális szempontból, mégis különböző nézőpontból kerüljenek megvizsgálásra a jogszabályok háttere, a várható fogadtatás és a vélhető következmények.**

A Tanács tagjai által felvetett kérdések és észrevételek jórészt az állami fenntartásra és a tartalmi szabályozásra vonatkoztak. Számos megerősítő, egyetértő felszólalás hangzott el, amelyek pozitív eredményként, biztató előjelként értelmezhetőek. Az egyes Oldalak által tett hozzászólások tartalmilag alapvetően megegyeztek a máshonnan is beérkező észrevételekkel, és a feltétlenül **megoldandó problémákra, megválaszolandó kérdésekre hívták fel a figyelmet**.

Az NGTT az egyes társadalmi oldalak képviselete révén felvetette a fontos szempontok több szemszögből való megvizsgálását, átgondolását, kiemelte a legsürgetőbb problémákat, feladatokat, és így hozzájárult a jogszabályalkotás folyamatához.

**IV. 3. Beszámoló a Nemzeti Fejlesztési Tervről**

**Petykó Zoltán elnök** ismertette, hogy 2012-ben fő cél az európai uniós források lehető legnagyobb hányadának felhasználása. Tájékoztatott arról, hogy a Nemzeti Fejlesztési Ügynökség a 2007 és 2010 májusa közötti időszakhoz képest, az azóta eltelt időszakban a szerződések megkötésében 181%-os növekedést mutatott. A hátralévő időszakban évente mintegy 1.400 milliárd forintot kell majd kifizetni, melynek biztosítása érdekében egységes jogszabályi környezetet hoztak létre a 17 különböző szintű és rangú jogszabály helyett, ezáltal gyorsabb, egyszerűbb lett a végrehajtás. Az elnök vázolta a kihívásokat jelentő területeket, majd kitért a monitoring rendszer megerősítésének szükségességére.

**A Nemzeti Fejlesztési Ügynökség tájékoztatása a konzultáció hasznosulásáról:**

A Tanács legfontosabb felvetései az akadozó állami-önkormányzati beruházásokra, a partnerség jelentőségére és minőségére, a civil szervezetek szerepére, valamint a 2014-2020-as programozási ciklusra való felkészülésre vonatkoztak.

A Nemzeti Fejlesztési Ügynökség (NFÜ)tájékoztatása szerint az uniós támogatású projektek finanszírozási helyzete a 30 %-os szállítói előleg általánossá tételével és a 30 milliárd forintos közkedvezményezetti Önerő alap megteremtésével jelentősen javult. Az intézkedéssorozatnak köszönhetően összességében több százmilliárd forint értékű, korábban akadozva haladó projektállomány mozdulhatott meg. Módosult az európai uniós támogatások felhasználásának eljárásrendje is: a jogszabályváltozás eredményeként ismét csökkentek a projektek tervezésével, elindításával és kezelésével kapcsolatos határidők. Az új megoldások a pályázóknak könnyebbségeket, gyorsabb forráshoz jutást jelentenek. Sor került a beruházások eredményes megvalósítását célzó és a forrásvesztés kockázatát csökkentő kormányszintű rendelkezéseknek a támogatási intézményrendszer napi rutinjába történő beillesztésére. Az NFÜ és a közigazgatási adatbázisok közötti elektronikus összeköttetés megteremtésének köszönhetően kevesebb lett a bekért dokumentum és gyorsabb a szerződéskötés.

A 2014-2020 közötti programozási időszak partnerségi tevékenységére vonatkozó legfontosabb követelményeket tartalmazó európai uniós dokumentumtervezetek a korábbiaknál erősebben kívánják megjeleníteni és érvényesíteni a partnerség elvét a tervezés, a végrehajtás, a monitoring és az értékelés területén. Az NFÜ a kohéziós stratégiával összefüggő magyar álláspont kialakításában és európai uniós képviseletében a magyar jogszabályok által ráruházott hatáskörben támogatja az ezekben megjelenő és a hazai partnerek igényeinek is megfelelő elképzeléseket. A konstrukciók előkészítése során mindvégig nagy szerepe volt a társadalmi konzultációnak, ennek eredményei lehetőség szerint az egyes kiírásokban is megjelentek. A civil érdekek a Monitoring Bizottságokon keresztül is érvényesülhettek a Társadalmi Megújulás Operatív Program (TÁMOP) forrásainak felhasználása során. Ahol csak lehetett előnyt élveztek az egyszerűsített eljárásrendű pályázatok. Csökkent a bekért dokumentumok száma, az elszámolások egyszerűbbé tétele érdekében pedig az NFÜ előkészítette és 2013 elején megjelentette az első átalány típusú elszámolással bíró pályázati kiírást is. Ez utóbbi éppen a civil szervezetek humán kapacitásainak fejlesztését szolgálja. A TÁMOP-on keresztül biztosítottá vált a szociális partnerek aktív részvétele a változásokra való felkészülésben és az alkalmazkodóképesség előmozdításában. A TÁMOP- és TIOP-prioritások konstrukciói tekintetében is a lehető legszélesebb módon került sor a civil szervezetek potenciális pályázói körként való megjelölésére. 2012-ben több gazdasági, társadalmi együttműködéssel kapcsolatos konstrukció is megjelent, például a 2008-2011 közötti elődkonstrukciók eredményeként létrejött jogsegély-szolgálati rendszer bővítését szolgáló – összesen 1 milliárd forint összegű – felhívások. 2013 elején láttak napvilágot – 2.87 milliárd forint mögöttes forrással – a társadalmi partnerek kapacitását fejlesztő, 2012. évben előkészített konstrukciók. Utóbbiak célja: a szociális párbeszédben és konzultációban résztvevő szervezetek kapacitásának megerősítése és együttműködésének elősegítése annak érdekében, hogy hatékonyan és felkészülten tudják képviselni a munkavállalók és munkáltatók érdekeit a munkaügyi döntéshozatalban.

**IV. 4. Beszámoló a felnőttképzés helyzetéről és Konzultáció a felnőttképzés stratégiai kérdéseiről**

Az NGTT két ízben tárgyalta a felnőttképzés stratégiájának kérdéskörét és szabályozásának tervezett fejlesztését.

Dr. Odrobina László, a Nemzetgazdasági Minisztérium Szakképzési Főosztályának vezetője bemutatta a felnőttképzés helyzetét és a szabályozás fejlesztése érdekében tervezett lépéseket. Afőosztályvezető tájékoztatta a Tanácsot a felnőttképzés átalakításának folyamatáról. Elmondta, hogy a felnőttképzés elsődleges célja a gazdaság kiszolgálása a megfelelően képzett munkaerővel. Beszámolt arról, hogy az elmúlt időszakban az Országgyűlés elfogadta a szakképzésről szóló törvényt, valamint a szakképzési hozzájárulásról szóló törvényt, majd részletezte ezek hatásait. A beszámolóban kitért a kormány felnőttképzést érintő legfontosabb lépéseire.

A Munkavállalói Oldal helyesnek tartotta a Magyar Kereskedelmi és Iparkamara kiemelt szerepét, azonban kifejtette, hogy a Munkavállalói Oldal nagyobb szerepet igényelne a rendszer kialakításában és ellenőrzésében. A Tudomány Képviselői Oldal is egyetértett azzal, hogy a szakképzési kérdésekben a kamarák nagyobb szerepet kapjanak.A Civil Oldal felhívta a figyelmet a civil szektorban rejlő potenciálokra, és kérte ezek figyelembevételét a kormányzati döntések előkészítése terén.A Gazdaság Képviselői Oldal véleménye szerint a képzést gazdaság közelivé kell tenni, emellett hangsúlyozták, hogy a gazdasági szereplőknek ráhatással kell lenniük a szabályozási, a működtetési és az ellenőrzési folyamatokra. Az Egyházi Oldal szerint a felnőttképzési rendszernek figyelmet kell fordítania a hátrányos helyzetűek számára történő munkalehetőség biztosítására.

A felnőttképzés stratégiai kérdéseiről folytatott konzultáció során aGazdaság Képviselői Oldal kifejtette, hogy a kormányzati előterjesztés és a gazdaság elvárásai nagyon erősen találkoznak. A Civil Oldal a civil szektor részvételének fontosságát hangsúlyozta a kérelmek elbírálásában. A Munkavállalói Oldal egyetértését fejezte ki a felzárkóztatás és a szakmai képzés különválasztásával és támogatta a fogyasztóvédelmi és minőségbiztosítási ellenőrzési szerepkör erősítését, javasolta a munkáltatói érdekképviseletek bevonását. A Tudomány Képviselői Oldal úgy ítélte meg, hogy a felnőttképzéssel kapcsolatos átalakítások megfelelőek és ebben a felsőoktatási intézményeknek is fontos szerepet kell vállalniuk. Az Egyházi Oldal szerint a felnőttképzés hozzájárul a munkalehetőségek biztosításához, ami nagyon fontos, mert a munkának személyiséget alakító és formáló hatása van.

**A Nemzetgazdasági Minisztérium tájékoztatása a konzultáció hasznosulásáról:**

**Az oldalak tanácskozáson elhangzott véleményei az új törvény tervezetének kidolgozása során felhasználásra, beépítésre kerültek. Az egyes oldalak részéről elhangzott javaslatok erősítették a kidolgozott törvénytervezetben a kormányzati szándék és az egyes oldalak által elvárt szabályozási hatások koherenciáját.**

**Az NGTT ülésen elhangzottakra, felvetett igényekre reagálva a törvény kodifikált tervezete a szakértői rendszer kialakítására is részletesen kitér.** A tervezet két szakértői kör (a hatóság által vezetett nyilvántartásban szereplő felnőttképzési szakértők, illetve a kamara nyilvántartásában szereplő felnőttképzési programszakértők köre) tevékenységére vonatkozó szabályozást tartalmaz. Amellett, hogy mindkét körben hatósági engedélyhez, nyilvántartásba vételhez és szigorú összeférhetetlenségi szabályokhoz kötött a szakértői tevékenység végzése, mindkét szakértői nyilvántartás nyitott mind a munkavállalói, mind a civil oldal szakértőinek bevonására. **Továbbá, a törvénytervezet megteremti a pályakövetési rendszer létrehozásához szükséges jogszabályi alapfeltételeket. A rendszer a megszerzett szakképesítések hasznosulásáról nyújt nélkülözhetetlen információkat a szakképzési rendszer alakításáért felelős döntéshozóknak, a pályatanácsadással foglalkozóknak, valamint a pályaválasztó fiataloknak, szüleiknek, a pályamódosításra kényszerülő felnőtteknek.**

**IV. 5. Konzultáció az egykulcsos adórendszerről és annak társadalmi, gazdasági hatásairól**

A Nemzetgazdasági Minisztérium képviseletében dr. Balog Ádám helyettes államtitkár elmondta, hogy a korábbi rendkívül magas magyar adóterhek az adó elkerülését ösztönözték, ami nagy károkat okozott a költségvetésnek és az ország általános adózási moráljának is, mivel Magyarországon kiemelkedően magas volt a minimálbéres adócsalásként ismert jelenség. A helyettes államtitkár hangsúlyozta, hogy az országnak versenyképes adórendszerrel kell rendelkeznie. Beszámolt a munkavállalók számára elérhetővé váló kedvezményekről, külön ismertette a Start-kártyával, a Start Plusz-kártyával, a Start Extra-kártyával, a Start Bónusz-kártyával, a FEOR 9-es kedvezménnyel és a Rehabilitációs Kártyával kapcsolatos változásokat. Továbbá tájékoztatott a Karrier Híd Programról, a részmunkaidős foglalkoztatásról, a bérkompenzációról, a szociális hozzájárulási adókat érintő kompenzációs kedvezményről.

A konzultáció során a Munkavállalói Oldal kifejtette, hogy nem tartja megfelelő megoldásnak az egykulcsos adórendszert. A Tudományos Képviselői Oldal elismerve a korábbi progresszív személyi jövedelemadó rendszer hibáját, az új rendszerrel összefüggésben elsősorban az alacsony keresetűek adóterheinek növekedése kapcsán fogalmazott meg kritikát. A Gazdaság Képviselői Oldal, valamint a Civil Oldal főként az egykulcsos adó mellett szóló érveket hangoztatta. Az Egyházi Oldal szerint erkölcsi alapon mind az egykulcsos, mint a progresszív adózás kapcsán fontos érvek sorakoztathatóak fel.

**A** **Nemzetgazdasági Minisztérium tájékoztatása a konzultáció hasznosulásáról:**

A konzultáció elősegítette a felek közötti eszmecserét.

**IV. 6. Tájékoztatás a fenntartható fejlődés egyes kérdéseiről a Rio+20 globális csúcstalálkozó tükrében**

Dr. Teplán István a Nemzeti Környezetügyi Intézet megbízott főigazgatója tájékoztatta a Tanácsot a Rio+20 csúcstalálkozóra való előkészületekről. A konferencián előkészítésében a Nemzeti Környezetügyi Intézet a Külügyminisztériummal és a Vidékfejlesztési Minisztériummal közösen vett részt. A tájékoztató elsődleges célja az volt, hogy információkat adjon az NGTT tagjainak az előzményekről, a konferenciára való felkészülésről, a megtárgyalásra kerülő témákról. Az igazgató részletesen ismertette az 1992 és 2012 között eltelt időszakot, továbbá Magyarország tárgyalási álláspontjának prioritásait és tájékoztatott a konferenciára való felkészülés aktuális helyzetéről.

**A Nemzeti Környezetügyi Intézet** **tájékoztatása az egyeztetés hasznosulásáról:**

**Az NGTT tagjai részéről elhangzott észrevételeket és javaslatokat figyelembe vették a Rio+20 konferencián képviselt álláspont kialakításakor, illetve az ún. „Víz Barátai” munkacsoport által készített ajánlásokban, amelyeket a Rio+20 konferencia szervezőihez is eljutottak.** Az érdekcsoportok véleményét már az NGTT ülést megelőzően is kikérték a Rio+20 konferenciára való felkészülés során: 2012. március 8-án nagysikerű Civil Fórumot szervezett a Vidékfejlesztési Minisztérium, május 15-én pedig a zöld növekedés témájában szervezett konferenciás a Nemzeti Környezetügyi Intézet, amely elsősorban – de nem kizárólag – az üzleti élet szereplői célozta meg.

**A Rio+20 konferencián az egyik cél a Jövő Nemzedékek Főbiztosa poszt létrehozása volt, amelyet az NGTT Civil Oldala is támogatott.** A fejlődő országok ellenállása miatt a posztot nem hozták létre, azonban a háttértárgyalások eredményeként az ENSZ főtitkár egy különmegbízott kinevezését határozta el.

**IV. 7. Tájékoztatás a felsőoktatás stratégiai kérdéseiről**

Dr. Kis Norbert felsőoktatásért és tudománypolitikáért felelős helyettes államtitkártájékoztatta a Tanácsot arról, hogy az ülés időpontjában már folyamatban volt a nemzeti felsőoktatás fejlesztéspolitikai irányairól szóló ágazati dokumentum kialakítása, valamint a felsőoktatási intézményekben a négy éves intézményfejlesztési tervek elkészítése. A cél az ágazatpolitikai dokumentum és az intézményfejlesztési tervek szintézisével a felsőoktatás középtávú stratégiájáról szóló előterjesztés létrehozása, amelyben szerepel majd az intézményhálózat átalakításának helye és módja. A helyettes államtitkár szerint a felsőoktatás átalakítását kényszerítő tényezők három fő csoportba sorolhatóak: a gazdasági válságból, a belső adósságválságból, a pénzügyi kényszerből fakadó tényezők, a társadalmi kényszerből és kihívásból fakadó tényezők, valamint a versenyképességi kihívásból fakadó tényezők. Ezt követően ezek a faktorok részletes bemutatásra kerültek, majd az államtitkár ismertette a felsőoktatás megújulási lehetőségeit, valamint a folyamat kockázatait.

**Az illetékes szakterület tájékoztatása az egyeztetés hasznosulásáról:**

Az NGTT oldalai megfogalmazták, hogy a kibocsátott felsőfokú végzettséggel rendelkező szakemberek feleljenek meg a „fogyasztói” igényeknek. A felsőoktatás megfelelő munkaerőpiacra való „termelésének” megteremtéséhez hosszú távú prognózisok kellenek.Fontosnak tartották, hogy a nemzeti felsőoktatás fejlesztési irányairól szóló koncepció célja ne eredményezzen drasztikus gyorsaságú változásokat a felsőoktatási intézménystruktúrában.Az NGTT oldalai javasolták, hogy a fejlesztési programok és a hallgatókat érintő támogatási rendszerek, a diákhitel-konstrukciók összhangban legyenek egymással annak érdekében, hogy az intézmények ne a fejkvóta típusú finanszírozások irányában,hanem az állami stratégiával azonos célok mentén alkossák meg saját elképzeléseiket. Diákhitel helyett célszerűbb lenne „tisztességes” ösztöndíjrendszert kialakítani.A Tanács tagjai szerint Magyarországnak nincs szüksége ilyen nagyszámú felsőoktatási intézményre.Az NGTT ülésén elhangzott, hogy a gazdaságot érintő felsőoktatási területeken még mindig nem tart lépést az oktatás a globalizált világ fejlődésével. A gyakorlati oktatási háttér elmarad az elméleti oktatási háttér mögött, még mindig az elmélet részesül előnyben. A gyakorlatban közgazdaságtani vagy műszaki területen jeles bizonyítvánnyal végzetteknek két-három év kell, amíg az adott területen boldogulni tudnak. Az NGTT szerint nagyobb hangsúlyt kell helyezni a nyelvoktatásra, mert az nem fenntartható, hogy több tízezren azért ne kapjanak diplomát, mert nincs meg a szükséges nyelvvizsgájuk**.**

**Az NGTT által felvetett javaslatok, megvitatásra ajánlott témák a 2013-ban megalkotandó felsőoktatási stratégia elkészítésénél figyelembe veendő szempontok lesznek.**

**IV. 8. Konzultáció a nyugdíjrendszer átalakításának aktuális és stratégiai kérdéseiről**

Hulák Zsuzsanna az Idősügyi és Nyugdíjbiztosítási Főosztály vezetőjeelmondta, hogy a nyugdíjrendszer az elmúlt két évben jelentős átalakulásokon ment keresztül. A kétpilléres nyugdíjrendszer egyik pillére a társadalombiztosítási nyugdíjrendszer, a másik a tőkefedezeti elven felépülő magánnyugdíj pénztárak rendszere volt, amely nem felelt meg a korábbi jogalkotói elvárásoknak. A társadalombiztosítási nyugdíjrendszer átalakításának lényege, hogy a nyugdíj valóban az időskori megélhetés alapjává váljon. A törvényjavaslat szerint a nyugdíj kiszámításának módszerében nem következik be változás. Véleménye szerint a nyugdíjrendszer sürgető változtatására nincs szükség, mivel az irányadó időszak, amelynek a befizetett keresetei alapján a nyugdíj kiszámításra kerül, fokozatosan halad az életkereset felé.

**Az illetékes szakterület tájékoztatása a konzultáció hasznosulásáról:**

A nyugdíjrendszer átalakításának aktuális és stratégiai kérdéseiről folytatott konzultáció legnagyobb érdeklődéssel kísért fejezete a korkedvezményes rendszer átalakításáról szóló tájékoztató volt.A Munkavállalói Oldal szerint a korkedvezményes nyugdíj intézményének a nyugdíjrendszer keretében történő megszűnése elfogadható, de ugyanakkor szükséges ennek más formában való helyettesítése.

A korkedvezményes rendszer átalakítását előíró kormányhatározat a foglalkozás-egészségügyi, munkavédelmi és foglalkoztatási szempontokra épülő új rendszer kidolgozását írta elő. E kérdés már több évtizede megoldásra vár, s a korábbiakban a módosítással kapcsolatban merev ellenállás volt tapasztalható, különösen a Munkavállalói Oldal részéről.

**Az NGTT ülésen elhangzottak alapján megállapítható volt, hogy egy objektív, méréseken, vizsgálatokon alapuló elbírálási rendszer létrehozása iránti törekvés elfogadható a szociális partnerek számára. A vélemények, amelyek között a nem mérhető ártalmak értékelése, a töredékjogok elismerése, az átmenet szabályozásának igénye is felmerült, a döntés-előkészítő munka során úgy hasznosultak, hogy megerősítették a javaslatot kidolgozó munkacsoportot abban, hogy hosszabb idő alatt, alapos előkészítés után elvégezhető feladatról van szó. A jogszerzés elismerésével, az átmenet szabályozásával kapcsolatban egyértelművé vált, hogy a szakmai felülvizsgálati kérdésekkel azonos mértékű várakozás övezi e kérdésekben a leendő szabályokat, s az új rendszer elfogadtatásának folyamatában e szabályok körültekintő megalkotása a tartalmi változások elfogadását segítheti.**

**IV. 9. Tájékoztatás a 2013. évi költségvetés általános tervezési elveiről és ezek gazdasági, társadalmi indokoltságáról**

Banai Péter Benő költségvetésért felelős helyettes államtitkár kifejtette, hogy a finanszírozás tekintetében Magyarország és a magyar államháztartás stabil, az államháztartási hiány és az államadósság csökkentésének a vonatkozásában nincs mozgástér. Az államháztartási hiánycsökkentés folytatódik, amelyhez csökkenő államadósság-pálya kapcsolódik. A benyújtott törvényjavaslatot szigorú kiadáscsökkentések jellemzik, az egészségügyben azonban megvalósításra kerül a 30,5 milliárd forintos béremelés, ennek fedezete a jövedéki adó emelésével biztosított. Ezt követően kitért a közszféra bérügyeire, az önkormányzatokra, a felsőoktatásra, a nyugdíjrendszerre és a közösségi közlekedésre, valamint egyes adónemekre (pl.: távközlési adó, pénzügyi tranzakciós illeték). A helyettes államtitkár szerint az alapvető szándék a költségvetés benyújtásának időzítésével és főszámaival a stabilitás karakterének a hangsúlyozása volt. A kiadási és bevételi oldalt illetően a jóváhagyott kormányzati intézkedések szerepelnek a benyújtott törvényjavaslatban.

**A Nemzetgazdasági Minisztérium tájékoztatása a konzultáció hasznosulásáról:**

**Az NGTT egyes oldalainak véleményei jelentősen hozzájárultak ahhoz, hogy a 2013. évi költségvetési törvény a társadalom széles rétegei számára is elfogadható és vállalható kötelezettségeket tartalmazzon.** Az egyes oldalak különböző javaslatokat, illetve problémákat vetettek fel, pl. a civil szervezeti tőkébe való beruházás, a reálkeresetek növekedése ne szakadjon el a termelékenységtől, a maradék szuperbruttó kivezetésének elhalasztása a gazdaság talpra állásáig, a foglalkoztatottak számának növelése, munkahelyek megőrzése, járulékok csökkentése, a kis- és közepes, valamint a mikrovállalkozások adózásának egyszerűsítése.

**A Tanács résztvevői által ismertetett felvetések, problémák a 2013. évi költségvetési törvényjavaslat őszi módosításának folyamatába részben beépültek.**

**IV. 10. Tájékoztatás a hazai építőipar helyzetéről és kilátásairól**

Dr. Lenner Áron helyettes államtitkár az építőipar jelenlegi helyzetét és a kormányzat terveit ismertette. Elmondta, hogy az egyes iparágak közül az építőipart sújtják leginkább a gazdasági válság következményei. A kormányzat három fő intézkedéscsomaggal próbálja segíteni az ágazatot: az építési és engedélyeztetési eljárások egyszerűsítésével, a lánctartozások visszaszorítását segítő intézkedésekkel, és a különböző fejlesztési programok előkészítésével.

**A Nemzetgazdasági Minisztérium tájékoztatása a konzultáció hasznosulásáról:**

E napirendi pont különböző egyeztetések alkalmával, több fórum előtt – így az NGTT előtt is – megtárgyalásra került a Magyar Kereskedelmi és Iparkamarával, a Magyar Építész Kamarával, a Magyar Mérnöki Kamarával, a Munkástanácsok Országos Szövetségével, a Kereskedők és Vendéglátók Országos Érdekképviseleti Szövetségével, az Ipartestületek Országos Szövetségével, a Magyar Iparszövetséggel, a Munkaadók és Gyáriparosok Országos Szövetségével, valamint a Vállalkozók és Munkáltatók Országos Szövetségével. A felsorolt szervezetek többsége tagja az NGTT-nek is.

**A különböző szervezetekkel való folyamatos konzultáció, valamint a téma NGTT ülésen való megtárgyalása nagyban segítette mind az ágazatban jelentkező problémák feltárását, mint a hazai gazdasági és jogszabályi környezethez leginkább illeszkedő megoldás kidolgozását.**

**IV.11. Konzultáció az európai uniós források felhasználásának áttekintéséről, valamint a következő, 2014-2020-ig terjedő időszak forrásfelhasználásának tervezéséről**

Földi Enikő helyettes államtitkár elmondta, hogy a 2010-ben öröklött sokszereplős, bonyolult rendszer egyszerűsítésre került. A 2007-2013-as időszakkal kapcsolatban tájékoztatta a résztvevőket a támogatások felhasználásának aktuális állásáról. A 2014-2020-as időszakkal kapcsolatosan bemutatta az Európai Unióval történő, a 2014-2020-as időszakra vonatkozó tárgyalások során alkalmazott magyar álláspontot, valamint vázolta, hogy Magyarország a 2014-2020-as időszakban a jelenleginél kevesebb számú operatív programot szeretne, azonban ezen operatív programoknak teljes egészében le kell fedniük a 11 tematikus célt. A tervezésnél fontos szempont a már korábban elkezdődött, de a 2014-2020-as időszakra átnyúló nagy infrastrukturális beruházások befejezése is.

**A Nemzeti Fejlesztési Minisztérium tájékoztatása a konzultáció hasznosulásáról:**

A Civil Oldal véleménye szerint az EU regionális támogatáspolitikáját tekintve a NUTS II-es szint vagy a LAU II-es szint a támogatási prioritás, de ugyanakkor a megyei önkormányzatok szerepe is érthető. **Ezzel kapcsolatban a Kormány az 1600/2012. (XII. 17.) Korm. határozatában egyetértett azzal, hogy a 2014-2020 közötti európai uniós fejlesztési források felhasználásának tervezését a területiség elvét figyelembe véve kell elvégezni, különös tekintettel a területi operatív programok tervezésére, amely során biztosítani kell a megyék hatékony közreműködését.**

**A megyéknek a 218/2009. (X. 6.) Korm. rendelet 12. §-ában foglaltak alapján a tervezési feladataik keretében partnerségi tervet kell készíteniük a – területi operatív programokat megalapozó – területfejlesztési koncepcióik és programjaik kidolgozása részeként. A dokumentumok társadalmasításával megtörténik az állampolgárok, a tervezéssel érintett területen működő érdekképviseletek, társadalmi szervezetek és vállalkozások tervezésbe való bevonása.**

A Munkavállalói Oldal a jövőben elsősorban a gazdasági növekedést elősegítő pénzfelhasználást látta indokoltnak, továbbá javasolta, hogy az új munkahelyek teremtése és a régi munkahelyek megőrzése fontos prioritások, amelyekhez jelentős forrásokat kellene biztosítani. A Gazdaság Képviselői Oldal szintén a gazdaság élénkítését szolgáló EU-s programok támogatását hangsúlyozta. Az Oldal szerint a szakképzés fejlesztését és támogatását kiemelt programként kell kezelni. **A felvetésekkel kapcsolatban a Nemzeti Fejlesztési Kormánybizottság 2012. november 5-i ülésén az a döntés született, hogy a 2014-20 közötti időszakban rendelkezésre álló európai uniós források nagyságrendileg 60 %-át gazdaságfejlesztésre kell allokálni és a források fennmaradó 40%-a egyenlő arányban kerüljön elosztásra a humánerőforrás-fejlesztés, az infrastruktúra-fejlesztés, a környezetvédelem és az energiahatékonyság tématerületei között.**

**Az előkészítés alatt álló, tárgyalandó Gazdaságfejlesztési és Innovációs Operatív Program prioritásai között szerepel a kiemelt térségi és helyi gazdaságfejlesztés, valamint a munkahelyvédelem és a foglalkoztatás ösztönzése is, így várhatóan az Európa 2020 stratégiával összhangban a következő programozási időszakban kiemelt szerepet kapnak a gazdasági növekedést, valamint a foglalkoztatást elősegítő fejlesztések.**

Az ülésen az Egyházi Oldal részéről elhangzottak a pályázási lehetőségek bővítésére, feltételek kiterjesztésére vonatkozó javaslatok. **Az operatív programok végrehajtásával összefüggő eljárási, költségelszámolhatóságra, támogatási intenzitásra vonatkozó javaslatok megvitatása a tervezést követően kerülhet napirendre, a végrehajtásra vonatkozó hazai jogszabályok megalkotása során. Az illetékes szaktárca ezzel együtt jelezte, hogy az 1600/2012. (XII. 17.) Korm. határozat 5. pontja alapján a 2014-20-as intézményrendszerre vonatkozó döntési és felelősségi kérdések még nem tisztázottak e tekintetben.**

Az Egyházi Oldal a továbbiakban felvetette a birtokukban lévő, felújításra szoruló műkincsek kérdését. **A 2014-20-as időszak tervezési - programozási folyamatában a 2012. november 8-9-én megtartott európai bizottsági látogatás során a Bizottság képviselői kiemelték, hogy az olyan területeken, mint pl. a kultúra, amelyekre már eddig is jelentős uniós forrásokat költött Magyarország, a további támogatási igény esetén igazolni kell a támogatások indokoltságát, eredményességét, valamint az Európa 2020 célokhoz való hozzájárulását. A 2014-20-as időszakban ilyen fejlesztési célra várhatóan az Emberi Erőforrás Fejlesztési Operatív Program keretében lehetséges majd pályázni.**

Baráth Etele, az Európai Gazdasági és Szociális Bizottság III. csoportjának tagja, az NGTT plenáris üléseinek állandó meghívottja hangsúlyozta a partnerség jelentőségét, melyet a kohéziós politika jövőjéről szóló keretjogszabály tervezet 5. cikke is előír. **Az Európai Unió 2014-20-as költségvetési időszakára való felkészülés keretében jelenleg még folynak az egyeztetések a tárcák és a tervezésben érintett egyéb szereplők (pl.: megyei önkormányzatok, megyei jogú városok) között a Partnerségi Megállapodásban és Operatív Programokban megjelenő stratégiai célok és fejlesztési prioritások összehangolása érdekében.**

Az ülésen a Tudomány Képviselői Oldal részletes tájékoztatást kért a Közép-magyarországi Régió (KMR) jövőbeli szerepére vonatkozóan. **Ezzel kapcsolatban az Nemzeti Fejlesztési Minisztérium tájékoztatása alapján az Nemzeti Fejlesztési Kormánybizottság 2012. december 19-i ülésén olyan döntés született, hogy az aktuális felülvizsgálati folyamatban Magyarország nem kezdeményezi a KMR régió (Budapest és Pest megye) szétválasztását. A kettéválasztási folyamat 2013-as elindítása ellen szól, hogy az új régió-lehatárolás legkorábban 2015. január 1-jétől léphetne hatályba, így az a 2014-20 közötti uniós támogatások felhasználási feltételeit már nem befolyásolhatja. Mindezeken túlmenően a bizottsági javaslatnak megfelelő kohéziós rendelettervezetek további pénzügyi és tematikus determinációkat is tartalmaznak, amelyek által a KMR-ben a forráscsökkenést valamelyest kompenzálni lehet. Ilyen például a régiók közötti 3 %-os átcsoportosítás, valamint a nem a program által lefedett földrajzi egység területén megvalósuló programok 15%-os rugalmassági lehetőségének alkalmazása a konvergencia régiók terhére.**

**Az NGTT ülésen résztvevő nem kormányzati szereplők által felvetett javaslatok segítséget nyújtottak az elmúlt időszak tervezési feladatainak előkészítésében.**

**IV. 12. Tájékoztató a Nemzeti Energiastratégiáról és az atomenergia jövőjéről**

**Kovács Pál klíma- és energiaügyért felelős államtitkár** elmondta, hogy a 2011-ben elfogadott Nemzeti Energiastratégia áttörést jelentett az azt megelőző időszakhoz képest. Az Energiastratégia azonosította azokat a globális, európai és hazai trendeket, amelyek befolyást gyakorolnak, illetve alkalmazkodási kényszert vagy kötelezettségvállalást jelentenek a hazai energiapolitikai célkitűzések megvalósításában. Az Energiastratégia elkészítésekor a szakemberek az atom-szén-zöld energiakombináció mellett tették le a voksukat, mert úgy gondolták, hogy Magyarország számára ez biztosítja az energiaellátás biztonságát. Az államtitkár kifejtette, hogy az elérendő fő cél, hogy az energetika fenntartható és biztonságos, illetve a gazdaság versenyképességét maximálisan kiszolgáló szektorként működjön. Az államtitkár beszélt az atomenergia jövőjéről is, ugyanis véleménye szerint ennek alkalmazása az energia-ellátásbiztonság fenntartásához, illetve a nemzetgazdaság versenyképességéhez jelentős mértékben járul hozzá.

**A Nemzeti Fejlesztési Minisztérium tájékoztatása a konzultáció hasznosulásáról:**

**Az NGTT alapvetően elfogadta és jónak tartotta az Energiastratégia fő irányait és egyetértettek a megvalósítás eszközrendszerével.**

**Egybeestek a vélemények abban, hogy az atomenergiának, a hazai lignit- és szénbányászat lehetőség szerinti feltámasztásának, valamint a földgáz forrás- és tranzitdiverzifikációjának kulcsszerepe van hazánk energiaimport függőségének csökkentésében.**

**Egyetértettek abban, hogy bár a klímavédelmi előírások teljesítésében fontos az alkalmazásuk, a megújuló energia részarányának növelésekor figyelembe kell venni hazánk pénzügyi teherbíró képességét, és azt a tényt, hogy az energiaárak közvetlenül befolyásolják gazdasági versenyképességünket.**

**Egybeestek a vélemények a tekintetben, hogy a szemléletformálás szerepe óriási az energia- és környezettudatos társadalom kialakításában, melyben helyet kell biztosítani a civil szervezeteknek. A Munkavállalói Oldal a fentieken túl felvetette a vízenergia fokozottabb méretű hasznosításának lehetőségét és aláhúzta az energiatakarékosság fontosságát.**

**A Nemzeti Energiastratégia elkészítésével elkezdett stratégiaalkotási folyamat célkitűzéseit jelentősen megerősítette az NGTT által reprezentált társadalmi csoportok támogatása.**

A véglegesítés utolsó fázisában lévő, és elfogadás esetén Kormányhatározattá váló Ásványvagyon és Készlethasznosítási-, valamint az Erőműfejlesztési Cselekvési Terv magában foglalja az atomenergia részesedésének megőrzését és esetleges növelésének lehetőségét, a hazai hasadóanyag-készletek hasznosításának lehetőségét, a hazai lignit- és széntelepek újbóli művelésbe vonására vonatkozó megvalósíthatósági tanulmányok készítését, valamint vizsgálja a földgáz-infrastruktúra fejlesztésének, a beszerzési és tranzitútvonal diverzifikációjának piaci hatásait. A megújuló energia támogatása jelenleg a költségvetés teherbíró képességével arányos, itt a hangsúly az energiahatékonysági és energiatakarékossági területre helyeződött, elsősorban a lakossági épületenergetikai projektek támogatása révén. Szintén a Nemzeti Energiastratégiához kapcsolódva készül egy Szemléletformálási Cselekvési Terv, amely munka megkívánja kommunikációs, felnőttnevelési, média és szakmai szervezetek és szakértők együttműködését.

**Az NGTT tagjai a Nemzeti Energiastratégia és a hozzá kapcsolódó cselekvési tervek véleményezésével hozzájárultak a feladatok sikeres megvalósításához. A szaktárca véleménye szerint az NGTT tevékenysége erősíti a fentiekben tárgyalt dokumentumok konszenzusos jellegét és társadalmi elfogadottságát.**

**IV.13. Konzultáció az új Munka törvénykönyve hatálybalépését követő időszak tapasztalatairól**

A 2012. I. évi törvény a munka törvénykönyvéről (továbbiakban: Mt.) a Munkavállalói Oldal kezdeményezésére került az NGTT napirendjére 2012. november 15-én. A Munkavállalói Oldal az Mt. 2012. július 1-i hatálybalépését követő időszakról kívánt konzultálni a Tanácsban. **A Nemzetgazdasági Minisztérium, mint szaktárca álláspontja szerint az ülés időpontjában még csak pár hónapja hatályban lévő új törvény hatásait nem célszerű ilyen rövid időtávban vizsgálni, tekintve, hogy a szabályozott jogviszonyok joghatásai még nem érzékelhetőek ennyi idő alatt.**

Az NGTT ülésén a Munkavállalói Oldal továbbra is azokat a kritikákat fogalmazta meg, amelyeket korábban, már a kódex kodifikálása során, a társadalmi egyeztetés alkalmával is megtettek. Ennek keretében a pótlékok rendszerére, a szakszervezeti jogok korlátozására, valamint az uniós és nemzetközi szabályoknak való ellentmondásra tértek ki felszólalásukban.

**A kormányzat képviselője ezekkel kapcsolatban kiemelte, hogy a július 1-jén hatályba lépett törvény megfelel mind az uniós irányelveknek, mind az ILO normáknak, továbbá az új törvényben az a főszabály érvényesül, hogy csak a munkavállaló javára lehet eltérni, valamint lehetőség van kollektív szerződésekben is szélesíteni a munkavállalók igényeinek érvényesülését.**

A Tanács ülésén a Gazdasági Oldal képviselői megerősítették, hogy az új szabályozás megalkotására szükség volt, egyben rámutattak arra, hogy a magyar munkaerőpiac versenyképességét önmagában a szabályozás megváltoztatás nem oldja meg, ugyanakkor hangsúlyozták, hogy a rugalmasabb jogi környezet segítséget nyújthat ehhez. Az ülésen megállapításra került, hogy a joganyag gyakorlati próbája még nem történt meg, ezért az Egyházi Oldal szorgalmazta ezzel kapcsolatban egy hatáselemzés elkészítését a későbbiek során. **A kormányoldal képviselője a hatáselemzés elkészítésével egyetértett, különös tekintettel – a Munkavállalói Oldal által sokat kritizált – bérezési szabályok változásának vizsgálatára.**

**IV.14. Konzultáció az állami ösztöndíjas létszámkeretek képzési területek közötti elosztásáról szóló kormányhatározatról**

A konzultáció során dr. Maruzsa Zoltán felsőoktatásért és tudománypolitikáért felelős helyettes államtitkár elmondta, hogy 2013-ban a teljes állami és részösztöndíjas tervezett létszám 53 640 fő. Ebből 31 340 fő magyar állami ösztöndíjas, 5 000 fő részösztöndíjas, amely tartalmazza a felsőoktatási szakképzést, alapképzést, osztatlan képzéseket. 16 000 fő mesterképzésben, 1 300 fő doktori képzésben kezdené meg felsőoktatási tanulmányait. Kifejtette, hogy a 2013. évi felsőoktatási keretszámok meghatározásakor a Kormány célja az volt, hogy a felsőoktatásba felvehető magyar állami ösztöndíjas és részösztöndíjas hallgatói létszámkereteket a munkaerő-piaci igényekhez illeszkedően állapítsa meg az ágazati struktúrában meghatározott prioritásoknak megfelelően. Az ágazatirányítás szempontja az átalakításkor nem fiskális, hanem elsősorban minőségelvű. Az államtitkár ezt követően ismertette az egyes tudományágak esetében történő keretváltozás okait (pl.: demográfiai csökkenés).

**Az illetékes szakterület tájékoztatása a konzultáció hasznosulásáról:**

Egyöntetű volt az NGTT tagjainak állásfoglalása abban, hogy a keretszámok csökkentését nem tartják helyesnek. Az ülés során a tagok javaslatként megfogalmazták, hogy mivel az orvosképzés részaránya a korábbi évekhez képest növekedést mutat, de annak nominális csökkenése nem áll összhangban az anyag nemzetpolitikai céljaival, ezért a létszám szinten tartását szorgalmazzák. A felsőoktatási szakképzés sikere esetében javasolták a létszám növelését a következő évben. A közgazdász, jogász képzés esetében jelezték, hogy az államilag támogatott helyek megszüntetése nem elfogadható és nem magyarázható az elhelyezkedési esélyekkel, mert az informatikai diplomával is könnyű elhelyezkedni. Ez inkább kormányzati döntésnek tekinthető, amely annyiban igazolható, hogy a legrosszabb hatékonyságú felsőoktatási intézmények azok, ahol például a közgazdászképzés folyik. Az NGTT felhívta a figyelmet, hogy a jövőt a magasan képzett munkavállalókra lehet építeni, mert aki jól képzett, az könnyebben átképezhető, jobban meg tudja állni a helyét adott helyzetben munkaerőpiacon is. Egyben javasolta, hogy a mérnökképzések területén is érdemes felülvizsgálni a bolognai rendszert, mert ezeknél a képzéseknél a hallgatók az első három évben szinte csak alaptárgyakat tanulnak és képzetlenül kerülnek ki az iskolából.

**Az NGTT 2012. november 15-én egy olyan kormányhatározat-tervezetről tárgyalt, mely végül igen jelentősen megváltozott, éppen az NGTT tagok által is megfogalmazott felvetésekkel összhangban.**

**IV. 15. Konzultáció a 2013. évi minimálbérről és garantált bérminimumról**

Az új Munka Törvénykönyve előírja, hogy a kötelező legkisebb munkabérről és a garantált bérminimumról a kihirdetést megelőzően a Nemzeti Gazdasági és Társadalmi Tanács keretein belül konzultálni szükséges. A kormányzat képviselője elmondta, hogy a társadalmi partnerek egy részével előzetesen hosszabb ideje folyik egyeztetés, illetve a Versenyszféra és a Kormány Állandó Konzultációs Fórumán (VKF) elfogadott javaslat szerint 2013. január 1-jétől a kötelező legkisebb minimálbér összege 98 ezer forintra, a garantált bérminimum havi összege pedig bruttó 114 ezer forintra változna. Kifejtette, hogy a kormány tisztában van azzal, hogy egyes érzékeny ágazatokban nehézséget okoz mind a kötelező legkisebb minimálbér, mind a garantált bérminimum kigazdálkodása. Ennek elősegítésére 2013 első félévére az érintett ágazatokban a munkáltatók részére támogatást biztosít a Kormány és azt 2013. évben is fenntartja, mind a versenyszférában, mind a non-profit vagy hitéleti és a közszférában is.

**Az NGM szakterület tájékoztatása a konzultáció hasznosulásáról:**

**A konzultációra a Kormány megfelelően előkészített javaslattal érkezett, hiszen a mértékeket illetően előzetes egyetértés jött létre a Versenyszféra és a Kormány Állandó Konzultációs Fórumán.**

**A Nemzeti Gazdasági és Társadalmi Tanács a minimálbér 98.000 forintos és a garantált bérminimum 114.000 forintos 2013. évi mértékéről szóló kormányzati előterjesztést és a Kormány képviselője által adott tájékoztatást tudomásul vette.**

**Az NGTT ülését követően – az ott kialakított álláspontra is tekintettel – a VKF-ben megállapodás aláírására került sor a fizethető legkisebb munkabér 2013. évi összegéről. A Kormány ezt követően hozott döntésének megfelelően kiadásra került és 2013. január 1-jén hatályba lépett a kötelező legkisebb munkabér (minimálbér) és a garantált bérminimum megállapításáról szóló 390/2012. (XII. 20.) Korm. rendelet.**

Az ülésen a napirendi pont tárgyalása során az NGTT Munkavállalói Oldala kifogásolta, hogy a kötelezően alkalmazandó legkisebb bérek emelését a Kormány ezúttal sem kívánja összekötni a közszférában hatályos illetményrendszerek bértételeinek emelésével. Mivel erre évek óta nem került sor, az illetményrendszerek egyre növekvő számú kategóriáiban a differenciált bértételek helyét a minimálbér, illetve a garantált bérminimum összege veszi át. A képzettség szintje és a szolgálati idő szerinti illetménykülönbségek a középfokúak körében – elsősorban a közalkalmazottak esetében – lényegében megszűntek, ami az érintettek számára rendkívül hátrányos. Erre is tekintettel a közszférában működő szakszervezetek az illetményrendszerek bértételeinek egységesen 20%-os növelésére tettek javaslatot. **E javaslatról az NGTT ülését követően, még 2012-ben a szakszervezetek és a Kormány képviselői között az Országos Közszolgálati Érdekegyeztető Tanácsban egyeztetésre került sor. Az ott elhangzottak szerint a 2013. évi költségvetési törvény elfogadásra került, így többletkiadásokról a kormányzat jelenleg nem tud tárgyalni, ilyen vonatkozásban a tárgyalást most lezártnak tekinti. Azonban később lehetőség nyílhat ezen álláspont felülvizsgálatára.**

Az NGTT Gazdaság Képviselői Oldal nehezményezte, hogy a minimálbérről a VKF keretei között kidolgozott megállapodás-tervezetben az agrárium nem szerepel azon ágazatok között, ahol a minimálbéremelés 2013 első félévi költségei megtérítésre kerülnek. **A felvetésre válaszul a Kormány képviselője elmondta, hogy a megállapodás-tervezetben szereplő 11 ágazat azért került a támogatásra kijelölt listára, mert a minimálbéren és a garantált bérminimumon foglalkoztatottak aránya ezeken a területeken nagyon magas, továbbá az adott ágazatok foglalkoztatási helyzete és gazdasági körülményei is olyanok, hogy az átmeneti támogatás elmaradása esetén a minimálbér emelése elbocsátásokhoz vezethet. A mezőgazdaság a minimálbéren foglalkoztatottak alacsonyabb arányára és az uniós agrártámogatásokra tekintettel nem kerül be a kedvezményezett ágazatok csoportjába.**

Zárszó

**Összegzés**ként elmondható, hogy bár az NGTT2012. évi tevékenysége során egységes, egyeztetett álláspontot, illetve ajánlást nem fogalmazott meg, **funkcióját a társadalmi egyeztetés makroszintű fórumaként betöltötte.**

A szaktárcák, illetve az illetékes szakterületek tájékoztatása alapján az NGTT-vel történő konzultációk **hasznosnak bizonyultak, orientáló jellegűek voltak és hangsúlyos iránymutatásként szolgáltak a kormányzat szakmai munkájában**. Ennek köszönhetően számos a Tanács ülésén elhangzott, illetve írásban eljuttatott javaslatot, véleményt figyelembe vettek és ezek beépítésre kerültek a jogszabály-, illetve stratégiaalkotás során.

A Tanács összetételének, széles partneri struktúrájának köszönhetően megteremtődött a lehetőség arra, hogy a konzultációs mechanizmusból korábban intézményi szinten hiányzó partnerek is résztvevői, alakítói lehessenek a társadalmi egyeztetés folyamatának.

A társadalmi egyeztetés e széleskörű intézményi formája hozzájárul ahhoz, hogy a társadalom és a gazdaság különböző szegmenseiben felhalmozódott tudást és a természetszerűen megjelenő különböző érdekeket figyelembe vegyék a döntéshozók. Az NGTT-ben működő konzultációs folyamatok teret engednek a gazdaság és a társadalom különböző rétegeiben jelentkező sajátos igények kommunikálására, becsatornázására. Mindez hozzájárulhat ahhoz, hogy az adott kormányzati döntés társadalmi elfogadottságát és végrehajthatóságát is növelje.

**A különböző jogszabályokban előírt konzultációs kötelezettség előírásának, valamint a kormányzat képviselőinek támogató szándéka miatt az NGTT egyre nagyobb társadalmi súllyal vesz részt a kormányzati döntéshozatal folyamatában**.

Budapest, 2013. március „ ”.

Balog Zoltán

miniszter

**MELLÉKELETEK**

1. számú melléklet

|  |  |
| --- | --- |
| A Nemzeti Gazdasági és Társadalmi Tanács Tagjai | Képviselt szervezet/terület |
| Gazdaság Képviselői Oldal | |
| Dr. Antalffy Gábor | Kereskedők és Vendéglátók Országos Érdekképviseleti Szövetsége |
| Dr. Balogh István | Agrár Munkaadói Szövetség |
| Dr. Dávid Ferenc | Vállalkozók és Munkáltatók Országos Szövetsége |
| Nagy Tamás | Mezőgazdasági Szövetkezők és Termelők Országos Szövetsége |
| Németh László | Ipartestületek Országos Szövetsége |
| Dr. Zs. Szőke Zoltán | Általános Fogyasztási Szövetkezetek és Kereskedelmi Társaságok Országos Szövetsége |
| Dr. Parragh László | Magyar Kereskedelmi és Iparkamara |
| Dr. Sárközi György | Stratégiai és Közszolgáltató Társaságok Országos Szövetsége |
| Takács János | Befektetői Tanács |
| Dr. Vadász György | Magyar Iparszövetség |
| Wimmer István | Munkaadók és Gyáriparosok Országos Szövetsége |
| nincs delegált | Magyar Agrárkamara |
| Munkavállalói Oldal | |
| Gaskó István | Független Szakszervezetek Demokratikus Ligája |
| Dr. Kuti László | Értelmiségi Szakszervezeti Tömörülés |
| Palkovics Imre | Munkástanácsok Országos Szövetsége |
| Pataky Péter | Magyar Szakszervezetek Országos Szövetsége |
| Székely Tamás | Autonóm Szakszervezetek Szövetsége |
| Varga László | Szakszervezetek Együttműködési Fóruma |
| Civil Oldal | |
| Apró Antal Zoltán | Civil szervezetek |
| Dr. Kucsera Tamás Gergely | Civil szervezetek |
| Martényi Árpád | Civil szervezetek |
| Dr. Simóka Beáta | Civil szervezetek |
| Dr. Szendrei Róbert | Civil szervezetek |
| Tudomány Képviselői Oldal | |
| Dr. Dávid László | Magyar Tudományos Akadémia |
| Dr. Palócz Éva | Magyar Közgazdasági Társaság |
| Dr. Pálinkás József | Magyar Tudományos Akadémia |
| Sándorné Dr. Kriszt Éva | Magyar Rektori Konferencia |
| Dr. Török Ádám | Magyar Tudományos Akadémia |
| Egyházi Oldal | |
| Dr. Beran Ferenc | Magyar Katolikus Egyház |
| Dr. Joób Máté | Magyarországi Evangélikus Egyház |
| Szücs Attila | Magyarországi Református Egyház |
| Paszternák Tamás | Magyarországi Zsidó Hitközségek Szövetsége |

**2. számú melléklet**

**3. számú melléklet**